TACLOBAN CITY, Leyte, Abril 29 (PIA) – An gobyerno han Japan pinaagi han Japan Fund for Poverty Reduction (JFPR) en mahatag hin maabot US$20-milyones nga grant para makabulig han rehabilitasyon ha Sinirangan Bisayas.
An nasabi nga pundo en makakabenepisyo hin maabot 1.2 milyones nga mga indibidwal tikang ha 74 nga mga bungto ha rehiyon nga makusog nga naigo han Bagyo Yolanda.
Nahibaruan nga dida hini nga kantidad, mga US$3 milyones en gagamiton para rehabilitasyon nga mga proyekto nga ig-iimplementar pinaagi han Kapit-Bisig Laban sa Kahirapan-Comprehensive and Integrated Delivery of Social Services (Kalahi-CIDSS), usa han tulo nga panguna nga pagtapo han kakablasan nga mga programa han gobyerno nasyonal nga gin-iimplementar han Department of Social Welfare and Development.
Ginhihingita han Kalahi-CIDSS an dagmit nga rehabilitasyon ha 220 nga mga small-scale municipal ngan community infrastructures ha 13 nga mga bungto pinaagi han community-driven development (CDD) nga estrateheya, usa nga proseso nga haroharani ha pagbag-o nga nakasentro ha paghatag hin poder ngan pagpakuro-kusog han mga kapasidad han mga katawhan ngan han mga lokal nga pangobyernohan para mahigawas nira an era mga komunidad tikang ha kakablasan.
An implementasyon han pagpagawas han pundo en nagtikang han turo-temprano han yana nga bulan, pinaagi ha groundbreaking han pagtindog hin two-classroom building ha sulod han compound han Bislig Elementary School ha Barangay Bislig, Tanauan, Leyte.
Labot la han pagtindog han bag-o nga mga classrooms, 10 nga daan nga mga classrooms en pag-aaydon gihapon ha budget nga P7.08 milyones.
Dida han groundbreaking nga aktibidad, eginpahamtang ni DSWD Secretary Corazon Juliano-Soliman an maupay nga implementasyon han KALAHI-CIDSS hini dinhi nga bungto nga amo an nagin rason nga eni an napili bali usa han mga bungto nga makakabenepisyo tikang han JFPR grant.
Sering niya nga an pagigin kaparti han komunidad an nagin pruweba han kakomitido nga magin aktibo nga kaparti dida han rehabilitasyon nga proseso.
Sering niya nga an Asian Development Bank (ADB) President nga hi Takehiko Nakao en bumisita ha Bislig Elementary School dida han Febrero kun diin nagpatapod hiya paghatag hin bulig dida han rehabilitasyon han campus.
Nahibaruan ngan an ADB an administrador han JFPR grant.
Samtang, ha pareho nga aktibidad, hi Mr. James A. Nugent, Director-General han ADB Southeast Asia Department, en nagsering nga an rason kun kay ano nga an ADB en duro hin ka-aktibo dida han post-‘Yolanda’ rehabilitasyon nga gius en mahitungod nga an Pilipinas an kanan “ADB panimalay.”
Dugang pa hini, nahibaruan nga maabot US$8 milyones tikang han JFPR grant en ig-aalutaga han DSWD para han Sustainable Livelihood Program, usa liwat nga pag-iban han kakablasan nga programa han gobyerno nasyonal.
An mga pundo en gagamiton paghatag hin dugang nga pangempleyohan ngan suporta parti pakabuhi nga makakapahamtang hin maabot usa ka-milyones nga mga indibidwal ha 912 nga mga barangay ha 20 nga mga bungto ha average nga 35.5% insidente hin kakablasan. (Trans. by maa/PIA8)
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn